《于赵类庵宗伯宅修会得五言排律二十韵》
明代·湛若水

宗伯开文苑，春光际景辰。吟鞭乘岛兴，谈麈静规尘。

忝窃瀛洲乘，叨陪讲幄臣。诗坛寻地主，酒伴尽天人。

等作他乡客，犹惭入幕宾。游从兼吏隐，人物是丝纶。

花意妍堪恨，山容巧作颦。云行西岳雨，蝶梦上林春。

燮理存杯酒，忧虞损绣茵。逍遥鸡阜月，寂寞凤台滨。

潭府初张宴，明公对饮醇。大羹滋味永，雅咏愫情申。

蔼蔼衣冠俊，恢恢笑语亲。兰亭无放达，金马更清真。

咄咄书空札，嚣嚣谢众嚚。天心自流运，物态尚悲辛。

仰阁依珠斗，瞻云恋紫宸。食芹思有献，投壁恐无因。

盐鼎非公辈，清修报主身。南溟起大翼，九万谁能驯。

作者简介：（1466—1560）广东增城人，字元明，号甘泉。少师事陈献章。弘治十八年进士，授编修。历南京国子监祭酒，南京吏、礼，兵三部尚书。在翰林院时与王守仁同时讲学，主张“随处体认天理”，“知行并进”，反对“知先行后”，与阳明之说有所不同。后筑西樵讲舍讲学，学者称甘泉先生。卒谥文简。著有《心性图说》、《格物通》、《甘泉集》等。